THANI ขยายตัวต่อเนื่อง
มีการวิเคราะห์กันว่า THANI คาดกำไรสุทธิไตรมาส 4/2561 ที่ 458 ล้านบาท เพิ่มขึ้น 43% จากงวดเดียวกันของปีก่อน และเพิ่มขึ้น 6% จากไตรมาสก่อน
11 ม.ค. 2562

คุณค่าบริษัท
มีการวิเคราะห์กันถึงแนวโน้มกำไรสุทธิของ บริษัท ราชธานีลิสซิ่ง จำกัด (มหาชน) หรือ THANI ในไตรมาส 4/2561 ว่าจะอยู่ที่ระดับ 458 ล้านบาท เพิ่มขึ้น 43% จากงวดเดียวกันของปีก่อน และเพิ่มขึ้น 6% จากไตรมาสก่อน เป็นผลจากการขยายตัวของสินเชื่อที่ 20% จากงวดเดียวกันของปีก่อน และ 4% จากไตรมาสก่อน ตามทิศทางการขยายตัวของยอดขายรถบรรทุกในตลาด 10 เดือนแรกปี 2561 อยู่ที่ 22% จากงวดเดียวกันของปีก่อน ส่งผลให้บริษัทมีรายได้ดอกเบี้ยเพิ่มขึ้น 23% จากงวดเดียวกันของปีก่อน และ 9% จากไตรมาสก่อน
ขณะเดียวกันบริษัทจะยังคงตั้งสำรองส่วนเกินเพื่อรองรับส่วนสูญเสียในอนาคต แต่คาดว่าจะตั้งในอัตราที่ลดลงจากไตรมาสก่อน จากความเพียงพอต่อการบังคับใช้ TFRS 9 ในอนาคต และคุณภาพสินเชื่อที่ดีขึ้นอย่างต่อเนื่อง คาดตั้งสำรองคิดเป็น Credit Cost 76 bps ในขณะที่คาดว่าค่าใช้จ่ายดอกเบี้ยจะเพิ่มขึ้น 7% จากงวดเดียวกันของปีก่อน, และเพิ่มขึ้น 4% จากไตรมาสก่อน จากต้นทุนทางการเงินที่สูงขึ้น ส่งผลให้ส่วนต่างอัตราดอกเบี้ยลดลงเล็กน้อยอยู่ที่ 5.0% จากไตรมาส 3/2561 ที่ 5.1%
นอกจากนี้มีการประมาณการกำไรสุทธิปี 2562 ที่ 2.0 พันล้านบาท เพิ่มขึ้น 20% จากงวดเดียวกันของปีก่อน จากแนวโน้มสินเชื่อเช่าซื้อที่ยังขยายตัวต่อเนื่อง โดยเฉพาะรถบรรทุกที่มีความต้องการเพิ่มขึ้นตามการขนส่งทางโลจิสติกส์ และสินเชื่อเช่าซื้อยานพาหนะอื่นที่มีแนวโน้มดีขึ้น
ทั้งนี้มองว่าคุณภาพสินเชื่อจะดีขึ้น NPLs ลดลงอยู่ที่ 3.6% และการลดการตั้งสำรองส่วนเกิน ส่งผลให้บริษัทตั้งสำรองลดลงคิดเป็น Credit Cost ที่ 79 bps ในขณะที่การดำเนินงานธุรกิจประกันภัยภายใต้ RTN นั้น มองว่า ณ ปัจจุบันอยู่ระหว่างการจัดตั้งระบบการทำงาน ซึ่งคาดว่าจะก่อให้เกิดรายได้ตั้งแต่ไตรมาส 2/2562
จากแนวโน้มสินเชื่อที่เพิ่มขึ้น ตามความต้องการรถบรรทุกเพื่อรองรับการลงทุนของโครงสร้างพื้นฐานที่เพิ่มขึ้น ทั้งนี้ทำให้นักวิเคราะห์ บล.เคทีบี (ประเทศไทย) มองว่าราคาหุ้นที่ลดลงมาในช่วง 1 เดือนเกิดจากการปรับตัวภาวะตลาดเท่านั้น ในขณะที่ผลการดำเนินงานของบริษัทยังดีขึ้นต่อเนื่อง จึงเป็นโอกาสในการเข้าซื้อสะสม คงคำแนะนำ “ซื้อ” ที่ราคาเหมาะสม 11.00 บาท
…
ผู้ถือหุ้นรายใหญ่
รายชื่อกรรมการ